|  |  |
| --- | --- |
| Til Regjeringen ved |  |
| Klima- og miljøminister Espen Barth Eide  Klima- og Miljødepartementet Postboks 8013 Dep.  0030 OSLO |  |

|  |  |  |  |
| --- | --- | --- | --- |
| Vår saksbehandler | Vår dato | Vår referanse |  |
| Erlend Stabell Daling | 01.08.2022 | 22/00007-9 | |
| +47 45 42 76 63 | Deres dato | Deres referanse |  |
|  |  |  | |

# Henvendelse fra Norges Bondelag om anke over Borgarting lagmannsretts dom av 6. juli 2022 – Gyldigheten av vedtaket om å felle Letjennareviret

Det vises til Borgarting lagmannsretts dom i ovennevnte sak. Norges Bondelag vil sterkt henstille staten om å anke avgjørelsen.

Lagmannsrettens dom fremstår i skarp disharmoni med Stortingets føringer for forvaltningen av ulv i Norge. Særlig alvorlig er det at lagmannsretten har redusert bestandsmålet, som skal være det fremste konfliktdempende virkemiddelet i forvaltningen av fredet rovvilt, til et tolkningsmoment ved vedtak om felling innenfor ulvesonen.

Norges Bondelag mener at dette er rettslig feil og at dommen derfor må ankes og avgjøres av Høyesterett. Dommen er også beheftet med flere andre feil og avvik fra Stortingets føringer og de utgangspunkter som Høyesterett oppstilte i sin avgjørelse av 21. mars 2021.

Lagmannsrettens avgjørelse vil i praksis omdanne ulvesonen til et ulvereservat, stikk i strid med Stortingets vedtak. Tvert om har Stortinget fremholdt at ulvesonen *ikke* skal være et reservat, men at det fortsatt skal være rom for lokal næringsutvikling, bosetting, alminnelige sosiale aktiviteter, og fritids- og friluftsaktiviteter, på samme måte som i andre distrikter. Lagmannsretten har derimot sagt at befolkningen og næringslivet i ulvesonen må tåle *større* ulemper enn andre distrikter.

Norges Bondelag ser med svært stor uro på konsekvensene av lagmannsrettens avgjørelse, dersom den skulle bli stående. For distriktsbefolkningen i ulvesonen vil det bli svært vanskelig å leve normale liv, med skolevei, næringsutøvelse og natur- og friluftsliv. Det vil også raskt skape et voldsomt press på prioriterte beiteområder utenfor ulvesonen, når en reduserer handlingsrommet for å regulere bestanden innenfor sonen. Det betyr flere ulv på vandring ut av sona.

Ta gjerne kontakt dersom det er ønskelig med et møte eller nærmere innspill.

Med vennlig hilsen

Bjørn Gimming /s/ Sigrid Hjørnegård /s/